钦定古今图书集成/理学汇编/文学典/第056卷 > 刘轲
## 钦定古今图书集成/理学汇编/文学典/第056卷 > 刘轲

按《广东通志》：“刘轲，字希仁，其先本沛上，天宝之乱，祖
效挈家入湘，至曲江家焉。父绮方，客于郴，而轲生因
梦《孟子》相遇，遂以轲名。童年嗜学，群书靡不阅览。贞
元间，扶风马植见其文，叹曰：‘韩愈流亚也’。时寿春杨
生寓罗浮，讲受《春秋》，轲从游数载。元和初，出罗浮，隐
于匡庐山，躬耕自给。尝梦一书生诉殡僧舍，旅魂不
安，乞为迁葬。”轲访得其榇，窆之。及还武溪，梦书生来
谢，持三鸡子俾食之，自后文学日进。韩愈南迁，过韶，
闻轲言，欲记其事，不果。轲所为文精邃，追踪古人，闭
户著书，有《三传指要》十五卷，《汉书古史》十卷，《黄中通
理》三卷，《翼孟》三卷，《隋鉴》一卷，《三禅五革》一卷。后以韶
籍登进士第，历官史馆。尝以《春秋条》贯，取历代史删
冗补阙，成一家言。马植荐于朝，称其“文章与韩、柳齐
名。”累迁侍御史。